|  |
| --- |
| naturvurdering til  § 16 a Miljøgodkendelse af landbrug |
| rodesmindevej 1, 4850 Stubbekøbing |

|  |
| --- |
| Guldborgsund kommune  november 2021 |

indholdsfortegnelse

1.1 Påvirkning fra stald og lager 5

1.1.1 Ammoniakfølsom natur 5

1.1.2 Natura 2000-områder 9

1.1.3 Bilag IV-arter og andre sjældne og/eller beskyttelseskrævende arter 11

## Påvirkning fra stald og lager

### Ammoniakfølsom natur

Ammoniakfølsom natur er jf. husdyrlovens § 7 opdelt i tre kategorier.

**Kategori 1-natur**

Denne kategori omfatter de ammoniakfølsomme Natura 2000-naturtyper, som indgår i udpegningsgrundlaget for området og er kortlagte af Naturstyrelsen i forbindelse med Natura 2000-planlægningen. Naturtyperne fremgår af bilag 3, punkt D i husdyrgodkendelsesbekendtgørelsen.

For de Natura 2000-naturtyper, som endnu ikke er kortlagt som kategori 1-natur (primært søer), skal kommunen vurdere påvirkningen og eventuelt fastsætte vilkår om maksimal deposition af ammoniak. Dette kræver en konkret besigtigelse for at bestemme søernes naturtype.

Kategori 1-natur omfatter ligeledes heder og overdrev beskyttet efter naturbeskyttelseslovens § 3 indenfor Natura 2000-områder, som ikke er nævnt ovenfor.

For kategori 1-natur gælder at den totale ammoniaktilførsel på naturområdet ikke må overskride følgende beskyttelsesniveau:

* 0,2 kg N/ha ved mere end 2 husdyrbrug (mere end 1 ejendom ud over ansøger)
* 0,4 kg N/ha ved 2 husdyrbrug (ansøger samt 1 ejendom)
* 0,7 kg N/ha ved 1 husdyrbrug (ansøger)

Antallet af husdyrbrug ud over det ansøgte opgøres på følgende måde (kumulationsmodel):

* antal husdyrbrug over 150 kg NH3-N pr. år indenfor 200 meter +
* antal husdyrbrug over 450 kg NH3-N pr. år indenfor 200-300 meter +
* antal husdyrbrug over 750 kg NH3-N pr. år indenfor 300-500 meter +
* antal husdyrbrug over 1.500 kg NH3-N pr. år indenfor 500-1000 meter +
* antal husdyrbrug over 5.000 kg NH3-N pr. år indenfor 1000-2500 meter.

Nærmeste kategori 1-natur i forhold til husdyrbruget på Rodesmindevej 1 er beliggende i den nordlige ende af Horreby Lyng ca. 5,0 km sydvest for nærmeste anlæg på husdyrbruget, se kort 1. Naturområdet er en kortlagt habitatnaturtype 7230 Rigkær. Området ligger i Natura 2000-område 175 Horreby Lyng og Listrup Lyng, som på dette sted består af habitatområde 154 Horreby Lyng. Ved Hårbølle Pynt/Færgens Vænge på Møn ca. 5,7 km nordøst for husdyrbruget ligger også en række arealer med kategori 1-natur. Det er habitatnaturtyperne 6230 Surt overdrev, 2130 Grå/grøn klit og 6210 Kalkoverdrev. Disse naturområder ligger i habitatområde 147 og fuglebeskyttelsesområde 84, som er en del af Natura 2000-område 168 Havet og kysten mellem Præstø Fjord og Grønsund.



Kort 1. Beliggenheden af husdyrbruget i forhold til nærmeste kategori 1-natur Natura 2000-område 168 og 175.

De anbefalede tålegrænser for naturområderne er (jf. Notat fra DCE af 6-9-2018):

2130 Grå/grøn klit: 10 - 20 kg N/ha/år

6210 Kalkoverdrev: 15 - 25 kg N/ha/år

6230 Surt overdrev: 10 - 20 kg N/ha/år

7230 Rigkær: 15 - 25 kg N/ha/år

Guldborgsund Kommune er allerede belastet med atmosfærisk kvælstof, der kan udgøre en trussel mod den beskyttede natur. Denne belastning kaldes baggrundsbelastningen og er ifølge ”National – Kvælstoftotal afsætning” på Danmarks Miljøportal beregnet til 12,6 kg N/ha/år i området omkring Horreby Lyng og 9,8 - 10 kg N/ha/år ved Hårbølle Pynt/Færgens Vænge.

Den totale ammoniakdeposition fra den ansøgte produktion er i det elektroniske ansøgningssystem beregnet til 0,0 kg NH3-N/ha i alle naturområderne med kategori 1-natur.

*Kommunens vurdering*

Da den totale ammoniakdeposition fra det samlede ansøgte anlæg i kategori 1-naturområderne ligger under 0,2 kg NH3-N/ha/år, er det ikke påkrævet at vurdere nærmere på eventuel kumulation med andre husdyrbrug, da det højeste beskyttelsesniveau er overholdt.

Da det fastsatte beskyttelsesniveau for ammoniaktilførsel er overholdt, vurderer Kommunen, at den ansøgte drift af anlægget ikke vil påvirke kategori 1-naturen og dermed udpegningsgrundlaget i de pågældende Natura 2000-områder på en måde, der hindrer målopfyldelsen for områderne. Endvidere kan det ikke på et konkret eksperimentelt videnskabeligt grundlag dokumenteres, at ammoniakpåvirkningen fra husdyrbruget vil medføre en påviselig biologisk ændring af naturområderne, selvom beskyttelsesniveauet er overholdt.

**Kategori 2-natur**

Kategori 2-natur omfatter højmoser, lobeliesøer samt heder større end 10 ha, som er omfattet af naturbeskyttelseslovens § 3, og overdrev større end 2,5 ha, som er omfattet af naturbeskyttelseslovens § 3, og som er beliggende udenfor Natura 2000-områder. For denne kategori gælder, at den totale ammoniaktilførsel på naturområdet ikke må overskride 1,0 kg NH3-N/ha.

Det nærmeste kategori 2-naturområde er en højmoserest i Virket Lyng, der ligger ca. 7 km sydvest for husdyrbruget, se kort 2. Den totale ammoniakdeposition fra den ansøgte produktion er i det elektroniske ansøgningssystem beregnet til 0,0 kg NH3-N/ha i naturområdet.



Kort 2. Beliggenheden af husdyrbruget i forhold til nærmeste kategori 2-natur i Virket Lyng.

*Kommunens vurdering*

Den totale ammoniakdeposition fra den ansøgte produktion på husdyrbruget er i det elektroniske ansøgningssystem beregnet til 0,0 kg NH3-N/ha i naturområdet, hvilket ikke overstiger bekendtgørelsens beskyttelsesniveau for kategori 2-natur. På denne baggrund vurderes det, at det samlede husdyrbrug ikke vil medføre en væsentlig påvirkning med ammoniak af det nærmeste kategori 2-natur.

**Kategori 3-natur**

For kategori 3-natur gælder, at kommunen konkret skal vurdere følgende beskyttede, ammoniakfølsomme naturtyper uden for Natura 2000-områder, som ikke er omfattet af kategori 1 og 2: Heder, moser og overdrev, som er beskyttet efter naturbeskyttelseslovens § 3, og ammoniakfølsomme skove.

Skov defineres som arealer, der er større end ½ ha og mere end 20 meter brede, og som er bevokset med træer, der danner eller inden for et rimeligt tidsrum vil danne en sluttet skov af højstammede træer, jf. skovlovens definition af skov.

En skov betegnes som ammoniakfølsom, når:

1. der har været skov på arealet i lang tid (i størrelsesorden mere end ca. 200 år), så der er tale om gammel "skovjordbund",
2. skoven er groet frem af sig selv på et naturareal, fx tidligere hede, mose eller overdrev, så jordbunden ikke har været dyrket mark inden for en periode svarende til perioden for gammel "skovjordbund", eller
3. der i skoven er forekomst af naturskovindikerende eller gammelskovsarter, som er medtaget på listen over arter, der er brugt ved prioritering af naturmæssigt særligt værdifulde skove omfattet af skovlovens § 25.

Kommunen kan kun sætte vilkår, hvis det ansøgte kan medføre er merdeposition på kategori 3-natur på mindst 1 kg N/har/år. Naturområdet skal endvidere have en særlig regional eller lokal beskyttelsesinteresse og/eller en høj naturkvalitet.


Naturtypernes tålegrænse over for kvælstof fremgår af tabel 1.

Tabel 1. Naturtypernes tålegrænse for kvælstof. Kilde: Notat fra DCE af 6-9-2018.

|  |  |
| --- | --- |
| **Naturtype** | **Tålegrænse, kg N/ha** |
| Overdrev | 10-25 (sure overdrev 10-15; kalkholdige overdrev 15-25) |
| Hede | 10-20 (tør hede 10-20; våd hede 15-25) |
| Mose og kær | 5-30 (højmoser 5-10; hængesæk og tørvelavninger 10-15; fattigkær og hedemoser 10-20; kalkrige moser, væld og rigkær 15-30) |
| Løvskov | 10-20 (skovbevoksede tørvemoser 10-15) |
| Nåleskov | 10-20 |

Baggrundsbelastningen med kvælstof er 11,9 kg N/ha i området, hvor husdyrbruget ligger jf. ”National – Kvælstoftotal afsætning” på Danmarks Miljøportal.

I området omkring husdyrbruget på Rodesmindevej 1 ligger nogle naturtyper og skove, som er omfattet af kategori 3, se kort 3 og tabel 2. Merdepositionen af kvælstof fra henholdsvis den ansøgte drift og efter 8-års reglen er beregnet på kategori 3-naturen i det elektroniske ansøgningssystem. Ved 8-års reglen skal kommunen inddrage alle etableringer, udvidelser og ændringer, der er godkendt, tilladt eller anmeldt i løbet af de seneste 8 år i beregningen af merdepositionen.



Kort 3. Beliggenheden af husdyrbruget i forhold til nærmeste kategori 3-natur (lokalitet 1-2) og beskyttet natur jf. naturbeskyttelseslovens § 3 (lokalitet A-D). Stalde og lager er vist med henholdsvis rød og blå signatur.

Tabel 2. Oversigt over kategori 3-natur ved husdyrbruget.

|  |  |  |  |  |
| --- | --- | --- | --- | --- |
| **Lokalitet** | **Naturtype** | **Sårbare arter / natur** | **Beregnet**  **merdeposition (nudrift)** | **Beregnet**  **merdeposition**  **(8-års drift)** |
| 1. | Mose | - | 0,0 kg NH3-N/ha | 0,0 kg NH3-N/ha |
| 2. Stangerup skov | Skov | - | 0,3 kg NH3-N/ha | 0,3 kg NH3-N/ha |

Ca. 1000 m nordvest for husdyrbruget ligger et større moseområde langs med Fribrødre Å (lokalitet 1). Området er domineret af tagrør, men har også områder med et større indhold af andre fugtigbundsplanter. Ved en besigtigelse den 16-7-2018 er naturtilstanden fastsat til ringe (V).

Den nordligste del af Stangerup Skov (lokalitet 2), som ligger ca. 390 m syd for husdyrbruget, er registreret som en ”gammel skov”. Skoven fremgår af Videnskabernes selskabs kort fra omkring 1780erne. Der har således været skov på arealet i mere end 200 år, og på grund af denne lange skovkontinuitet, betragtes skoven som potentiel ammoniakfølsom.

*Kommunens vurdering*

Den ansøgte produktion på husdyrbruget må ikke medføre, at tilstanden i kategori 3-naturtyperne påvirkes negativt. Dette kan undersøges ved at sammenholde naturtypernes tålegrænse for kvælstof med den beregnede merdeposition med kvælstof fra det ansøgte dyrehold.

Da merdepositionen med kvælstof i den nærmeste kategori 3-natur er beregnet til mindre end 1,0 kg NH3-N/ha, vurderes det, at der ikke sker en tilstandsændring i disse naturområder. Det vurderes derfor, at der ikke skal stilles vilkår i forhold til kategori 3-naturområd-erne.

Beskyttet natur, der ikke er kategori-natur.

Ferske enge, strandenge og næringsrige søer/vandhuller er naturtyper omfattet af naturbeskyttelseslovens § 3, men som ikke er kategori-natur. I en afstand af ca. 880 - 1.000 m omkring husdyrbruget ligger nogle vandhuller og en fersk eng (punkt A-D på kort 3). Merdepositionen fra den ansøgte produktion er mindre end 1 kg NH3-N/ha i naturtyperne, se yderligere beskrivelse i afsnit 1.1.3. Det vurderes derfor, at den ansøgte produktion ikke vil medføre tilstandsændringer i nærliggende § 3-naturtyper, og at husdyrbruget kan drives på stedet uden at indebære en væsentlig virkning på miljøet, herunder i forhold til omgivelsernes sårbarhed og kvalitet, jf. husdyrgodkendelsesbekendtgørelsens § 34 stk. 1 nr. 2.

### Natura 2000-områder

Natura 2000-områder udgøres af habitat- og fuglebeskyttelsesområder, som til sammen danner et økologisk netværk af beskyttede naturområder gennem hele EU. I Danmark kaldes områderne også for internationale naturbeskyttelsesområder, og her indgår også ramsar-områderne. Der er 254 habitat-, 113 fuglebeskyttelses- og 27 ramsar-områder i Danmark.

Før der træffes afgørelse om tilladelse eller godkendelse efter husdyrbrugsloven, skal der foretages en vurdering af, om projektet i sig selv eller i forbindelse med andre planer og projekter kan påvirke et Natura 2000-område væsentligt, jf. habitatbekendtgørelsens § 7 stk. 1. Princippet i beskyttelsen er, at der ikke i disse områder må foretages noget, som skader de naturværdier (naturtyper og arter), som ligger til grund for deres udpegning.

Hvis projektet i sig selv eller i forbindelse med andre planer og projekter kan påvirke et Natura 2000-område væsentligt, skal der, jf. habitatbekendtgørelsens § 7 stk. 2, foretages en nærmere konsekvensvurdering af projektets virkninger på Natura 2000-området under hensyn til bevaringsmålsætningen for det pågældende område. Den fælles målsætning for de udpegede områder er, at de naturtyper og arter, som et område er udpeget for at beskytte, skal have en gunstig bevaringsstatus.

Husdyrbruget ligger imellem to Natura 2000-områder henholdsvis område nr. 168 Havet og kysten mellem Præstø Fjord og Grønsund, som på dette sted består af habitatområde 147 og fuglebeskyttelsesområde 84, og Natura 2000-område 175 Horreby Lyng og Listrup Lyng, som på dette sted består habitatområde 154 Horreby Lyng. Afstanden fra husdyrbruget er ca. 3,7 km til Natura 2000-område 168 og ca. 4,9 km til Natura 2000-område 175, se kort 1.

Natura 2000-område 168

Natura 2000-område 168 er 32.825 ha og omfatter havet og kysterne mellem det sydøstlige Sjælland, Møn og Falster, fra Præstø Fed i nord til Hestehoved Fyr på Falster i syd, fra Farødæmningen i vest til Hollændergrund nord for Ulvshale mod øst. Den nordøstlige del af Falster grænser op til den sydligste del af Natura 2000-området. Den marine del af området udgøres af lavvandede bugter, fjorde og sunde med sandbund og spredte sten. Strømforholdene er meget varierede og bidrager til et afvekslende kystlandskab. Generelt udgøres landarealet i Natura 2000-området af langstrakte og mere eller mindre smalle kysttrækninger.

|  |  |  |
| --- | --- | --- |
| **Udpegningsgrundlag for habitatområde H147** | | |
| **Naturtyper:** | Sandbanke (1110)  Vadeflade (1140)  \*Lagune (1150)  Bugt (1160)  Rev (1170)  Strandvolde med enårige planter (1210)  Strandvolde med flerårige planter (1220)  Enårig strandengsvegetation (1310)  Strandeng (1330)  Forklit (2110)  Hvid klit (2120)  \*Grå/grøn klit (2130)  \*Klithede (2140)  Havtornklit (2160)  Skovklit (2180)  Klitlavning (2190)  \*Enebærklit (2250)  Søbred med småurter (3130)  Kransnålalge sø (3140)  Næringsrig sø (3150) | Brunvandet sø (3160)  Våd hede (4010)  Tør hede (4030)  Enekrat (5130)  Kalkoverdrev \*orkideer (6210)  \*Surt overdrev (6230)  Tidvis våd eng (6410)  Urtebræmme (6430)  Hængesæk (7140)  \*Avneknippemose (7210)  \*Kildevæld (7220)  Rigkær (7230)  Bøg på mor (9110)  Bøg på muld (9130)  Ege-blandskov (9160)  Vinteregeskov (9170)  Stilkegekrat (9190)  \*Elle- og askeskov (91E0)  \* angiver prioriteret naturtype |
| **Arter:** | Skæv vindesnegl  Sumpvindelsnegl  Stor vandsalamander | Bredøret flagermus  Spættet sæl  Mygblomst |

|  |  |  |
| --- | --- | --- |
| **Udpegningsgrundlag for fuglebeskyttelsesområde F84** | | |
| **Fugle:** | Knopsvane (rastende)  Sangsvane (rastende)  Troldand (rastende)  Toppet skallesluger (rastende)  Havørn | Stor skallesluger (rastende)  Lille skallesluger (rastende)  Blishøne (rastende)  Fjordterne  Havterne |
| **Arter:** | \* Eremit (1084) |  |

Natura 2000-område 175

Natura 2000-område 175 har et areal på 272 ha og udgøres af to moser, henholdsvis Horreby Lyng og Listrup Lyng, der også kaldes for Borremosen. Moserne er dannet som højmoser, hvor tørvemosser er vokset ind over en afløbsløs sø, der er opstået i en istidslavning. I moserne har der fundet tørvegravning sted bl.a. under 2. verdenskrig, hvilket har resulteret i dannelsen af flere søer. Moserne ligger med en indbyrdes afstand på ca. 3,5 km.

|  |  |  |
| --- | --- | --- |
| **Udpegningsgrundlag for habitatområde H154 Horreby Lyng** | | |
| **Naturtyper:** | Søbred med småurter (3130)  Næringsrig sø (3150)  Brunvandet sø (3160)  \*Aktiv højmose (7110)  Nedbrudt højmose (7120)  Hængesæk (7140) | \*Avneknippemose (7210)  Rigkær (7230)  \*Skovbevokset tørvemose (91D0)  \*Elle- og askeskov (91E0)  \* angiver prioriteret naturtype |
| **Arter:** | Stor kærguldsmed |  |

I Danmark findes tillige 60 naturtyper (lysåben natur, skovtyper, søer, vandløb og marine naturtyper), der er omfattet af EF-Habitatdirektivets bilag I, som beskyttede i Natura2000-områderne. Flere af disse naturtyper er særligt truede (såkaldt prioriterede), hvilket medfører et særligt ansvar for beskyttelsen.

Nærmeste forekomst af terrestriske habitatnaturtyper er kategori 1-naturtyperne 7230 Rigkær, som ligger i den nordlige del af Horreby Lyng i Natura 2000-område 175, se beskrivelse og vurdering i afsnit 1.1.1 og kort 1.

*Kommunens vurdering*

Den totale deposition af ammoniak fra den ansøgte produktion overstiger ikke bekendtgørelsens fastlagte beskyttelsesniveau for nærmeste ammoniakfølsomme habitatnatur i Natura 2000-området. Kommunen vurderer, at projektet på Rodesmindevej 1 ikke i sig selv påvirker disse naturtyper og dermed arter og naturtyper på udpegningsgrundlaget for Natura 2000-området.

Samlet vurderes det, at bevaringsstatus for arter og naturtyper på udpegningsgrundlaget for Natura 2000-område 168 og 175 ikke vil blive negativt påvirket, og dermed at det ansøgte projekt hverken alene eller sammen med andre planer og projekter i området vil påvirke Natura 2000-områderne væsentligt.

### Bilag IV-arter og andre sjældne og/eller beskyttelseskrævende arter


I Danmark findes der 76 dyre- og plantearter, der er omfattet af EF-Habitatdirektivets bilag IV (kaldet bilag IV-arter) som særlig strengt beskyttet i det naturlige udbredelsesområde ifølge direktivets artikel 12. I Guldborgsund Kommune findes sikkert, med stor sandsynlighed eller er tidligere fundet 25 dyre- og plantearter, som er omfattet af bilag IV (Tabel 3, sidst i dokumentet).

Beskyttelsen indebærer bl.a. forbud mod beskadigelse eller ødelæggelse af arternes levesteder og yngle- og/eller rasteområder. Ved godkendelse af projekter skal kommunen vurdere, om projektet beskadiger eller ødelægger yngle- eller rasteområder i det naturlige udbredelsesområde for Bilag IV-arterne. Projektet kan kun godkendes, hvis der ikke sker beskadigelse eller ødelæggelse herunder gradvis forringelse af yngle- eller rasteområder jf. Habitatbekendtgørelsens § 11 og Naturbeskyttelseslovens § 29a.

Udover beskyttelseskrævende Bilag IV-arter skal ansøgningen vurderes i forhold til rødlistede og fredede arter. Bilag IV-arternes status i Guldborgsund kommune fremgår af tabel 3, sidst i dokumentet.

Padder

Det følger af Miljøstyrelsens husdyrvejledning at inden for en afstand på 300 m fra stald/lager kan depositionen af kvælstof henføres til punktkilden (stald/lager). Ved større afstande vil en påvirkning fra punktkilden (stald/lager) ikke kunne adskilles fra den diffuse forurening.



Kort 4. Beliggenheden af beskyttede vandhuller (blå skraveret signatur) ved husdyrbruget. Den pink streg angiver afstanden på 300 m fra stalde og gødningslagre.

Inden for en afstand af 300 m fra husdyrbruget er der ingen naturområder, som kan rumme bilag IV-padder, ligesom der ikke er registreret forekomst af bilag IV-padder inden for denne afstand, se kort 4.

Flagermus

Potentielle levesteder for flagermus findes i stalde, lader, træer m.m. Det forventes at omkring 4-5 flagermusarter kan findes i denne del af kommunen (Tabel 3, sidst i dokumentet med beskrivelser af bilag IV-arter). Ved projektet sker der ikke nedrivning af bygninger eller fældning af større træer.

Andre bilag IV-arter, sårbare eller fredede arter

Det vurderes ikke sandsynligt, at der inden for området findes andre bilag IV-arter end padder og flagermus. Endvidere er der ikke kendskab til forekomst af andre sjældne, sårbare eller fredede arter inden for området.

*Kommunens vurdering*

Da der ikke er potentielle levesteder for bilag IV-padder inden for en radius af 300 m omkring Rodesmindevej 1, vurderes det, at udvidelsen på ejendommen ikke vil påvirke yngle-rastesteder herfor.

Ved projektet sker der ikke nedrivning af bygninger, rydning af store træer eller lignende aktiviteter, der kan påvirke yngle- og rastesteder for Flagermus. Det vurderes på denne baggrund, at projektet kan gennemføres uden at beskadige eller ødelægge yngle- og rasteområder for arter af Flagermus.

**Tabel 3. Bilag IV arter i Guldborgsund Kommune, deres forekomst samt påvirkning**

| **Art** | **Udbredelse /**  **lokalitet** | **Er særligt sårbar overfor** |
| --- | --- | --- |
| Brandts  flagermus | Registreringerne i Guldborgsund Kommune begrænser sig til fund omkring Gedsergård  Arten findes på lokaliteter i Lolland Kommune. | Aktiviteter, der kan påvirke dens levesteder.  Findes i huse (og træer). Overvintrer i kældre, miner m.v. |
| Damflagermus | Registreret omkring den nordlige del af Guldborgsund både på Lolland og Falster.  En lille bestand, der jager i dette område. | Aktiviteter, der kan påvirke dens overvintrings- og jagtområder.  Findes i huse og hule træer nær ved større vandflader, hvor den jager. |
| Vandflagermus | Almindeligt forekommende i hele kommunen. | Aktiviteter, der kan påvirke dens overvintringsområder.  Findes i hule træer i nærheden af jagtområderne. Overvintrer i miner, kældre, brønde m.v.  Jager over vandflader. |
| Frynseflagermus | En lokalitet i det østlige Lolland.  Viden manglefuld. | Aktiviteter, der kan påvirke dens leve- og overvintringssteder.  Findes i hule træer, knyttet til skovområder. Overvintrer i miner, kældre m.v. |
| Troldflagermus | Almindeligt forekommende i kommunen med undtagelse af Nordfalster. | Aktiviteter, der kan påvirke dens leve- og overvintringssteder.  Findes i huse samt hule træer i ældre løvskov. |
| Dværgflagermus | Almindeligt forekommende i næsten hele kommunen.  Er især knyttet til løvskovsrige områder. | Aktiviteter, der kan påvirke dens leve- og overvintringssteder.  Overvintrer i bygninger og hule træer. |
| Pipistrelflagermus | Findes på det sydligste af Falster. En lille bestand ved Gedser. | Aktiviteter, der kan påvirke dens leve- og overvintringssteder.  Findes i huse samt hule træer. |
| Brunflagermus | Almindeligt forekommende i næsten hele kommunen.  Er især knyttet til gamle løvskove og parker. | Aktiviteter, der kan påvirke dens leve- over overvintringssteder.  Er knyttet til hule træer i løvskov. |
| Sydflagermus | Almindeligt forekommende i næsten hele kommunen. | Aktiviteter, der kan påvirke dens levesteder.  Findes i bygninger.  Stærkt mennesketilknyttet art. |
| Bredøret flagermus | I 2002-2005 registreret ved Søholt og Hamborg Skov, Næsgård, Halskovvænge, Korselitze. | Aktiviteter, der kan påvirke dens levesteder.  Findes i bygninger, kældre m.v. |
| Langøret flagermus | Nordøstfalster, Sydfalster, Midt- og Nordøstlolland. | Aktiviteter, der kan påvirke dens leve- og overvintringssteder.  Findes i bygninger og hule træer. |
| Markfirben | Muligvis forsvundet. | Aktiviteter, der kan påvirke dens levesteder.  Findes på åbne, varme, solrige lokaliteter f.eks. vejskråninger, stendiger, kystskrænter og lign. |
| Stor vandsalamander | Almindeligt forekommende i hele kommunen. | Aktiviteter, der kan påvirke dens levesteder. Udsætning af fisk.  Findes i lysåbne, ofte vegetationsrige, rene vandhuller. |
| Løgfrø | Sydøstlige Lolland samt Bøtø reservatet.  Findes syd for Grønnegade. | Aktiviteter, der kan påvirke dens levesteder.  Yngler i lysåbne, vegetationsrige, rene vandhuller.  Raster på arealer med løs jord, hvor den kan grave sig ned. |
| Løvfrø | Evt. omkring Vigsnæs på Lolland og kysten øst for Kippinge på Falster. | Aktiviteter, der kan påvirke dens levesteder.  Findes i lysåbne, lavvandede vandhuller, rent vand, rig undervandsvegetation.  Raster i brombærbuske, tjørn, gedeblad, slåen m.v. |
| Springfrø | Almindeligt forekommende i hele kommunen. | Aktiviteter, der kan påvirke dens levesteder. Veje nær ynglesteder. Udsætning af fisk, ænder.  Vandhuller uden fisk. Raster i bunker af sten og kvas i skove, levende hegn m.v. |
| Strandtudse | Vestlig side af det sydligste Falster samt Bøtø reservatet. | Aktiviteter, der kan påvirke dens levesteder. Veje nær ynglesteder.  Findes i lavvandede, lysåbne, udtørrende vandhuller f.eks. på græssede strandenge.  Raster i åbne områder med lav vegetation f.eks. græssede strandenge. Graver sig ned i jorden. |
| Grønbroget Tudse | Nordøstfalster, Sydfalster, Midt- og Sydøstlolland.  Har tidligere været ret almindelig på Falster, men den er gået stærkt tilbage.  Findes omkring Store Musse | Ophør eller ændring af driften i yngleområder. Veje nær ynglesteder.  Findes i lysåbne vandhuller med lav vegetation på brinkerne, og f.eks. markoversvømmelser. “Pionerart”.  Raster på land nær ynglevandhul f.eks. under sten, jordhuller. |
| Spidssnudet Frø | Almindeligt forekommende i hele kommunen.  Registreret i Marielyst og Bøtø Plantage | Aktiviteter, der kan påvirke dens levesteder. Veje nær ynglesteder.  Findes i vandhuller og søer gerne i sammenhæng med anden natur (eng, mose).  Raster i enge, sumpede områder nær ynglestedet. |
| Grøn mosaikguldsmed | Registreret i Korselitze Østerskov i 1912.  Bør stadig eftersøges på egnede lokaliteter. | Aktiviteter, der kan påvirke dens levesteder.  Yngler i søer og damme med Krebseklo. |
| Stor kærguldsmed | Horreby Lyng og Listrup Lyng. | Lever i mindre, brunvandede søer f.eks. næringsfattige tørvegrave. Beskyttede lokaliteter med sol og læ. |
| Lys skivevandkalv | Formentlig forsvundet.  Registreret i 1975 i Horreby Lyng. | Aktiviteter, der kan påvirke dens levesteder.  Lever i store og små søer med rent, klart - brunligt vand. |
| Bred  vandkalv | Formentlig forsvundet.  Registreret i 1976 i Horreby Lyng. | Aktiviteter, der kan påvirke dens levesteder.  Lever i rene søer med klart eller svagt brunt vand og med bestande af større vårfluelarver. F.eks. skovsøer. |
| Eremit | Krenkerup Haveskov og Maltrup Skov på Lolland. | Aktiviteter, der kan påvirke dens levesteder.  Lever i gamle løvtræer med smuldfyldte huller. I skove, parker. |
| Mygblomst | Tidligere registreret i Idalund Teglværk, Hanemose, Kartofte Mose og Radsted Mose.  Seneste fund mindst 30 år tilbage. | Tilgroning, vandstandssænkning. |